DOI: 10.14457/tu.the.2015.527
title: ความสัมพันธ์ของการเปิดรับละครโทรทัศน์ไทยกับค่านิยมทางวัฒนธรรมและรูปแบบการดำเนินชีวิตของประชาชนลาวในนครหลวงเวียงจันทน์

description: การศึกษาเรื่อง “ความสัมพันธ์ของการเปิดรับละครโทรทัศน์ไทยกับค่านิยมทางวัฒนธรรมและรูปแบบการดำเนินชีวิตของประชาชนลาวในนครหลวงเวียงจันทน์” มีวัตถุประสงค์เพื่อศึกษาความสัมพันธ์ของการเปิดรับชมละครโทรทัศน์ไทยกับค่านิยมทางวัฒนธรรมและรูปแบบการดำเนินชีวิตของประชาชนลาวในนครหลวงเวียงจันทน์และศึกษาถึงผลกระทบจากการเปิดรับชมละครโทรทัศน์ไทยมีผลทำให้เกิดการเปลี่ยนแปลงค่านิยมทางวัฒนธรรมและรูปแบบการดำเนินชีวิตของประชาชนลาวในนครหลวงเวียงจันทน์ ใช้รูปแบบวิธีวิจัยแบบผสมผสาน (Mix Research) ซึ่งในการวิจัยเชิงคุณภาพ (Qualitative Research) ใช้การสัมภาษณ์แบบเจาะลึก (In-depth Interview) จากนักวิชาการทั้งไทยและลาวจำนวน 5 ท่านและประชาชนลาวในนครหลวงเวียงจันทน์จำนวน 15 ท่าน ส่วนการวิจัยเชิงปริมาณ (Quantitative Research) ใช้วิธีวิจัยเชิงสำรวจ (Survey Research) จากกลุ่มประชากรที่เป็นประชาชนลาวในนครหลวงเวียงจันทน์จำนวน 400 คนผลจากการศึกษาวิจัยเชิงคุณภาพ พบว่าความสัมพันธ์ระหว่างการเปิดรับละครโทรทัศน์ไทยกับค่านิยมทางวัฒนธรรมของประชาชนลาวในนครหลวงเวียงจันทน์ มีผลทำให้ค่านิยมทางวัฒนธรรมของชาวเวียงจันทน์บางประการมีความเปลี่ยนแปลงไปจากเดิม เช่น การใช้ภาษาในการสื่อสาร การเลือกเครื่องแต่งกาย ความสัมพันธ์ระหว่างชายและหญิง เป็นต้น ในด้านความสัมพันธ์ระหว่างการเปิดรับชมละครโทรทัศน์ไทยกับรูปแบบการดำเนินชีวิตของประชาชนลาวในนครหลวงเวียงจันทน์พบว่า รูปแบบการดำเนินชีวิตของประชาชนลาวในนครหลวงเวียงจันทน์มีการเปลี่ยนแปลงไป เช่น การใช้ภาษาไทยในการติดต่อสื่อสาร การเลือกเครื่องแต่งกายตามดารานักแสดงในละครโทรทัศน์ เกิดความต้องการเดินทางมาเลือกซื้อสินค้าอุปโภคบริโภคในประเทศไทย เกิดกระแสแฟชั่นนิยมในเทคโนโลยีใหม่ตามแบบในละคร เป็นต้นทั้งยังพบว่ารูปแบบการดำเนินชีวิตของประชาชนลาวในนครหลวงเวียงจันทน์มีการเปลี่ยนแปลงโดยมีความสัมพันธ์กับค่านิยมทางวัฒนธรรมของประชาชนลาวในนครหลวงเวียงจันทน์อีกด้วยผลการวิจัยเชิงปริมาณพบว่ากลุ่มประชากรส่วนใหญ่เป็นเพศหญิง อายุระหว่าง 25-34 ปี มีการศึกษาระดับปริญญาตรี อาชีพพนักงานเอกชน มีรายได้ 2,000,001-4,000,000 กีบ/เดือน (10,001-20,000 บาท / เดือน) ในด้านการเปิดรับชมละครโทรทัศน์ไทย พบว่าโดยเฉลี่ยเปิดรับชม 3 ชั่วโมงต่อวัน โดยรับชมละคร 3-4 เรื่องต่อสัปดาห์ รับชมละครมานานมากกว่า 9 ปีขึ้นไป ความคิดเห็นเรื่องค่านิยมทางวัฒนธรรมที่สามารถพบเห็นได้ในนครหลวงเวียงจันทน์มากที่สุด อาทิ เรื่องการใช้ภาษาลาวในการติดต่อสื่อสาร เกิดการเรียนรู้ภาษาไทยและศัพท์แสลงต่าง ๆ จากละครโทรทัศน์ไทย การเคารพเชื่อฟังบุพการี การให้ความสำคัญต่อสถาบันครอบครัว และการเลือกเครื่องแต่งกายตามแฟชั่นนิยม และรูปแบบการดำเนินชีวิตประชาชนลาวในนครหลวงเวียงจันทน์ในด้านการทำกิจกรรมในชีวิตประจำวัน มีการทำกิจกรรมพบปปะกับครอบครัวมากที่สุด ในด้านความสนใจในชีวิตประจำวัน มีความสนใจในการลงทุนหรือหารายได้พิเศษเพื่อสร้างฐานะของตนเองมากที่สุด ในด้านโอกาสการแสดงความคิดเห็น สามารถแสดงความคิดเห็นต่อตนเองและครอบครัวได้มากที่สุด จากการทดสอบสมมติฐานการวิจัยที่ระดับนัยสำคัญทางสถิติ 0.05 พบว่า1. ประชาชนลาวในนครหลวงเวียงจันทน์ที่มีลักษณะทางประชากร ได้แก่ เพศ อายุ ระดับการศึกษา อาชีพ และรายได้ ที่แตกต่างกันจะมีการเปิดรับชมละครโทรทัศน์ไทยที่แตกต่างกัน2. การเปิดรับชมละครโทรทัศน์ไทยมีความสัมพันธ์กับค่านิยมทางวัฒนธรรมของประชาชนลาวในนครหลวงเวียงจันทน์ โดยมีค่าความสัมพันธ์กันในระดับต่ำ3. การเปิดรับชมละครโทรทัศน์ไทยมีความสัมพันธ์กับกิจกรรมในชีวิตประจำวันของประชาชนลาวในนครหลวงเวียงจันทน์ โดยมีค่าความสัมพันธ์กันในระดับต่ำ 4. การเปิดรับชมละครโทรทัศน์ไทยมีความสัมพันธ์กับความสนใจในชีวิตประจำวันของประชาชนลาวในนครหลวงเวียงจันทน์ โดยมีค่าความสัมพันธ์กันในระดับต่ำ5. โอกาสในการแสดงความคิดเห็นต่อตนเองและเรื่องอื่น ๆ ของประชาชนลาวในนครหลวงเวียงจันทน์ไม่มีความสัมพันธ์กับการเปิดรับชมละครโทรทัศน์ไทย